[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 6.3.2007

KOM(2007) 91 endelig

2007/0035 (COD)

Forslag til

EUROPA-PARLAMENTETS OG RÅDETS DIREKTIV

om ændring af Rådets direktiv 78/855/EØF om fusioner af aktieselskaber og Rådets direktiv 82/891/EØF om spaltning af aktieselskaber for så vidt angår kravet om udarbejdelse ved en uafhængig sagkyndig af en beretning i forbindelse med en fusion eller spaltning

(forelagt af Kommissionen) [SEK(2007) 298][SEK(2007) 300]

BEGRUNDELSE

1. BAGGRUNDEN FOR FORSLAGET

- Begrundelse og formål

En stor del af EU-lovgivningen er blevet indført for at korrigere markedssvigt og sikre ens spilleregler. Disse mål kunne ofte kun nås ved at pålægge virksomhederne forpligtelser til at afgive oplysninger og rapportere om anvendelsen af lovgivningen.

Med tiden er nogle af disse procedurer blevet unødigt tidskrævende eller forældede. Disse unødvendige administrative byrder hæmmer den økonomiske aktivitet og har en negativ indflydelse på europæiske virksomheders konkurrenceevne.

Kommissionen er fast besluttet på at reducere disse unødvendige byrder så meget som muligt. Det er et led i strategien for bedre lovgivning og har afgørende betydning for opfyldelsen af Lissabon-målene om større vækst og flere arbejdspladser.

- Generel baggrund

Den 14. november 2006 forelagde Kommissionen en strategisk gennemgang af programmet for bedre lovgivning i Den Europæiske Union (KOM(2006) 689), der indeholdt et forslag om reduktion af virksomhedernes administrative byrder med 25 % inden 2012.

Der blev derefter i bilag III til handlingsprogrammet for reduktion af administrative byrder i Den Europæiske Union (KOM(2007) 23) kortlagt ti konkrete forslag til "tiltag efter den hurtige procedure" på grundlag af en bred høring af berørte parter og forslag fra medlemsstaterne og Kommissionens sagkyndige. Hensigten med tiltagene efter den hurtige procedure er at opnå en betydelig reduktion af virksomhedernes administrative byrder gennem mindre lovgivningsændringer uden at påvirke beskyttelsesniveauet eller lovgivningens oprindelige formål.

Et af disse forslag til tiltag efter den hurtige procedure vedrører Rådets direktiv 78/855/EØF om fusioner af aktieselskaber og Rådets direktiv 82/891/EØF om spaltning af aktieselskaber. Formålet med forslaget er at fjerne unødvendige administrative byrder for virksomhederne ved at give aktionærerne direkte[1] mulighed for at give afkald på den skriftlige beretning fra en sagkyndig vedrørende fusions- eller spaltningsplanen, hvis de ønsker det. Det vil bringe de to direktiver i overensstemmelse med bestemmelserne i det tiende selskabsretsdirektiv (Europa-Parlamentets og Rådets direktiv 2005/56/EF af 26. oktober 2005 om grænseoverskridende fusioner af selskaber med begrænset ansvar).

- Gældende bestemmelser på det område, som forslaget vedrører

De eksisterende bestemmelser, der søges ændret ved dette forslag, er artikel 9 og 11 i Rådets direktiv 78/855/EØF om fusioner af aktieselskaber og artikel 8 og 9 i Rådets direktiv 82/891/EØF om spaltning af aktieselskaber.

2. HØRING AF INTERESSEREDE PARTER OG KONSEKVENSANALYSE

- Høring af interesserede parter

Høringsmetoder

I handlingsprogrammet af 24. januar 2007 forelagde Kommissionen ti konkrete forslag til tiltag efter den hurtige procedure. Disse forslag var baseret på samråd med eksperter og især på et pilotprojekt, der sammenlignede basismålinger af administrative byrder i Tjekkiet, Danmark, Nederlandene og Det Forenede Kongerige i 2006.

Et af disse tiltag efter den hurtige procedure vedrører selskabsretten og går ud på at lempe kravene vedrørende udarbejdelse af en skriftlig beretning til aktionærerne i forbindelse med et selskabs fusion eller spaltning. I henhold til Rådets direktiv 78/855/EØF og 82/891/EØF skal selskabet lade udarbejde en beretning om fusions- eller spaltningsplanen ved en sagkyndig. Rådets direktiv 82/891/EØF giver medlemsstaterne mulighed for ikke at anvende disse bestemmelser, hvis alle aktionærer og indehavere af andre værdipapirer, der giver stemmeret, er enige herom. På foranledning af nogle af medlemsstaterne er der blevet afholdt høringer med Kommissionens rådgivende gruppe af eksperter i virksomhedsledelse og selskabsret.

Sammenfatning af svarene

Høringerne af den rådgivende gruppe af eksperter i virksomhedsledelse og selskabsret har bekræftet, at kravet i Rådets direktiv 78/855/EØF om udarbejdelse ved en sagkyndig af en beretning om fusionsplanen er uforholdsmæssigt belastende. Som erkendt i forbindelse med vedtagelsen af direktiv 2005/56/EF bliver dette krav en unødvendig formalitet, når aktionærerne i alle de selskaber, der deltager i fusionen, ikke anser en sådan beretning for at være nødvendig.

Kommissionen har desuden modtaget positiv respons på forelæggelsen af sit handlingsprogram, herunder forslaget efter den hurtige procedure vedrørende selskabsretten. I nogle enkelte svar blev der peget på problemer med gennemsigtighed og beskyttelse af aktionærerne. I nærværende forslag er der taget hensyn hertil. Det forekommer derfor hensigtsmæssigt at bringe bestemmelserne i Rådets direktiv 78/855/EØF og 82/891/EØF i overensstemmelse med undtagelsen i direktiv 2005/56/EF.

Konsekvensanalyse

I forbindelse med konsekvensanalysen blev følgende tre muligheder overvejet:

Mulighed 1 Ingen ændringer.

Mulighed 2 Der ses bort fra kravene, medmindre aktionærerne ønsker dem efterkommet.

Mulighed 3 Der ses bort fra kravene, hvis alle aktionærer er enige om, at de er unødvendige.

Mulighed 3 er den foretrukne løsning, da den giver tilstrækkelig gennemsigtighed og aktionærbeskyttelse, samtidig med at den bidrager til målet om at reducere de administrative byrder for virksomhederne.

3. FORSLAGETS RETLIGE ASPEKTER

- Resumé af forslaget

Det foreslås at bringe bestemmelserne i Rådets direktiv 78/855/EØF og 82/891/EØF vedrørende udarbejdelse ved en sagkyndig af en beretning om fusions- eller spaltningsplanen i overensstemmelse med den tilsvarende bestemmelse i artikel 8 i direktiv 2005/56/EF.

- Retsgrundlag

EF-traktatens artikel 44 udgør retsgrundlaget for Fællesskabets tiltag på dette område.

- Subsidiaritetsprincippet

En indsats på medlemsstatsplan ville ikke være tilstrækkelig til at reducere de administrative byrder på dette område, da oplysningskravene vedrørende fusioner og spaltninger af aktieselskaber er pålagt ved fællesskabsdirektiver.

En indsats på EU-plan vil sikre, at der i forbindelse med alle fremtidige fusioner og spaltninger af aktieselskaber, sker en begrænsning af de administrative byrder.

Forslaget er derfor i overensstemmelse med subsidiaritetsprincippet.

- Proportionalitetsprincippet

Da de relevante artikler i Rådets direktiv 78/855/EØF og 82/891/EØF foreslås ændret ved et direktiv, vil medlemsstaterne stadig have tilstrækkeligt råderum til at gennemføre direktivet og opnå det krævede resultat på den måde, der egner sig bedst til deres nationale retssystem.

Forslaget sikrer, at de administrative byrder, der pålægges de erhvervsdrivende i forbindelse med fusioner og spaltninger af aktieselskaber, begrænses mest muligt.

- Reguleringsmiddel/reguleringsform

Foreslået retsakt: direktiv.

Målet om at reducere de administrative byrder i forbindelse med oplysningskravene i Rådets direktiv 78/855/EØF og 82/891/EØF kan kun opfyldes ved at ændre disse direktiver, og dette kan kun gøres i form af en bindende fællesskabsretsakt af samme type og på samme niveau, dvs. et direktiv.

4. BUDGETMÆSSIGE KONSEKVENSER

Forslaget har ingen virkninger for Fællesskabets budget.

5. YDERLIGERE OPLYSNINGER

- Forenkling

Forslaget forenkler de administrative procedurer for private parter.

Den administrative procedure, der gælder for aktieselskaber i forbindelse med fusioner og spaltninger, vil blive forenklet således, at visse oplysningsforpligtelser vil blive gjort frivillige i stedet for obligatoriske.

- Sammenligningstabel

Medlemsstaterne skal tilsende Kommissionen de nationale bestemmelser, der sættes i kraft til gennemførelse af direktivet, og en sammenligningstabel, som viser sammenhængen mellem de pågældende bestemmelser og dette direktiv.

2007/0035 (COD)

Forslag til

EUROPA-PARLAMENTETS OG RÅDETS DIREKTIV

om ændring af Rådets direktiv 78/855/EØF om fusioner af aktieselskaber og Rådets direktiv 82/891/EØF om spaltning af aktieselskaber for så vidt angår kravet om udarbejdelse ved en uafhængig sagkyndig af en beretning i forbindelse med en fusion eller spaltning

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 44, stk. 2, litra g),

under henvisning til forslag fra Kommissionen[2],

under henvisning til udtalelse fra Det Europæiske Økonomiske og Sociale Udvalg[3],

efter proceduren i traktatens artikel 251[4], og

ud fra følgende betragtninger:

(1) Fællesskabets politik for bedre lovgivning, herunder især Kommissionens meddelelse til Rådet, Europa-Parlamentet, Det Europæiske Økonomiske og Sociale Udvalg og Regionsudvalget "En strategisk gennemgang af programmet for bedre lovgivning i Den Europæiske Union"[5] og Kommissionens meddelelse til Rådet, Europa-Parlamentet, Det Europæiske Økonomiske og Sociale Udvalg og Regionsudvalget "Handlingsprogram for reduktion af administrative byrder i Den Europæiske Union"[6], understreger, hvor vigtigt det er at reducere de administrative byrder, som den gældende lovgivning pålægger virksomhederne, idet det er afgørende for forbedringen af deres konkurrenceevne og opfyldelsen af Lissabon-dagsordenens mål.

(2) Europa-Parlamentets og Rådets direktiv 2005/56/EF af 26. oktober 2005 om grænseoverskridende fusioner af selskaber med begrænset ansvar[7] indeholder en bestemmelse om undtagelse fra forpligtelsen til at lade fusionsplanen undersøge af en uafhængig sagkyndig og til at lade en beretning udarbejde af denne sagkyndige, hvis alle aktionærer er enige om, at en sådan beretning er unødvendig.

(3) I Rådets direktiv 78/855/EØF[8] er der ingen lignende undtagelse, og Rådets direktiv 82/891/EØF[9] overlader det til medlemsstaterne, hvorvidt de vil indføre en sådan mulighed med hensyn til beretningen om spaltningsplanen.

(4) Der er ingen grund til at kræve, at en uafhængig sagkyndig skal foretage en sådan undersøgelse, hvis alle aktionærer er enige om, at den er unødvendig.

(5) Direktiv 78/855/EØF og 82/891/EØF bør derfor ændres i overensstemmelse hermed -

UDSTEDT FØLGENDE DIREKTIV:

Artikel 1

I direktiv 78/855/EØF foretages følgende ændringer:

1) I artikel 10 indsættes som stk. 4:

"4. Der kræves ikke nogen undersøgelse af fusionsplanen og heller ikke nogen beretning fra en sagkyndig, hvis alle aktionærer og indehavere af andre værdipapirer, der giver stemmeret i de selskaber, der deltager i fusionen, er enige herom."

2) Artikel 11, stk. 1, litra e), affattes således:

"e) i givet fald de i artikel 10 nævnte beretninger."

Artikel 2

I direktiv 82/891/EØF foretages følgende ændringer:

1) Artikel 9, stk. 1, litra e), affattes således:

"e) i givet fald de i artikel 8 nævnte beretninger."

2) Artikel 10 affattes således:

"Artikel 10

1. Der kræves ikke nogen undersøgelse af spaltningsplanen og heller ikke nogen beretning fra en sagkyndig, jf. artikel 8, stk. 1, hvis alle aktionærer og indehavere af andre værdipapirer, der giver stemmeret i de selskaber, der deltager i spaltningen, er enige herom.

2. Medlemsstaterne kan tillade, at artikel 7 og artikel 9, stk. 1, litra c) og d), ikke finder anvendelse, hvis alle aktionærer og indehavere af andre værdipapirer, der giver stemmeret i de selskaber, som deltager i spaltningen, er enige herom."

Artikel 3 Gennemførelse

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. juli 2008. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.

Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.

Artikel 4

Dette direktiv træder i kraft på tyvendedagen efter offentliggørelsen i Den Europæiske Unions Tidende .

Artikel 5

Dette direktiv er rettet til medlemsstaterne.

Udfærdiget i Bruxelles, den

På Europa-Parlamentets vegne På Rådets vegne

Formand Formand

[1] Som situationen er i dag, kan medlemsstaterne i henhold til Rådets direktiv 82/891/EØF give aktionærerne mulighed for at give afkald på beretningen fra den sagkyndige vedrørende spaltningsplanen.

[2] EUT C […] af […], s. […].

[3] EUT C […] af […], s. […].

[4] EUT C […] af […], s. […].

[5] KOM(2006) 689.

[6] KOM(2007) 23.

[7] EUT L 310 af 25.11.2005, s. 1.

[8] EFT L 295 af 20.10.1978, s. 36. Senest ændret ved Rådets direktiv 2006/99/EF (EUT L 363 af 20.12.2006, s. 37).

[9] EFT L 378 af 31.12.1982, s. 47.